gu gu gu gu en en it en en ca es es en es en gu gu gu gu gu gu gu gu gu gu gu gu gu en es es en es en gu gu en en en en gu en gu en en en en en en gu en gu en en en en en en gu en en en en en en en en gu en en en
ખેડૂત દેવા સાથે જન્મે છે અને દેવા સાથે જ મૃત્યુ પામે છે, વાંચો પૂર્ણ અહેવાલ…. – PATIDAR FOUNDATION
Home ખેતી ખેડૂત દેવા સાથે જન્મે છે અને દેવા સાથે જ મૃત્યુ પામે છે,...
ભારતની સ્વતંત્રતાની પૂર્વસંધ્યાએ વિન્સ્ટન ચર્ચિલે કહ્યું હતું કે, ‘શઠ, બદમાશ અને ચાંચિયાઓના હાથમાં સત્તા જઈ રહી છે. પાણીની એક બોટલ કે બ્રેડનો એક ટુકડો પણ કરની જાળમાંથી બચી નહીં શકે. ભારતના તમામ નેતાઓ નબળા અને તણખલા જેવા તુચ્છ છે. તેઓ સત્તા માટે એકબીજા સાથે હંમેશાં બાખડયા કરશે. જેના લીધે ભારત રાજકીય અખાડો બની પોતાની પ્રતિષ્ઠા ગુમાવશે.’ આઝાદીનાં ૭૦ વર્ષ બાદ આજે ચર્ચિલનાં વાક્યો યથાર્થ સાબિત થઈ રહ્યાં છે. દેશમાં જેને જગતના તાતનું બિરૂદ મળ્યું છે એવા ખેડૂતોની કફોડી હાલત છે.વ્યાજનાં વિષચક્રમાં અને દેવાંના ડુંગરમાં દબાયેલા ખેડૂતો નાછૂટકે જીવનલીલા સંકેલી લે છે પરંતુ મગરનાં આંસુ સારીને મોટા ઉપાડે ‘ભારત વિકાસના પંથે’ આગળ વધી રહ્યો હોવાના બણગાં ફૂંકતા નેતાઓને તેની વ્યથા, વેદના અને લાચારી આ જન્મમાં તો શું સાત જન્મમાં પણ નહીં સમજાય. દેશમાં દર ૪૧ મિનિટે એક ખેડૂત ફાની દુનિયાને છોડી રહ્યો છે.
૧૦ વર્ષમાં ૭૦ લાખ ખેડૂતોની ખેતીને તિલાંજલિ
ખેતીના વ્યવસાયમાં કમાવાનું કંઈ નહીં અને ગુમાવવાનું ઘણું હોય છે. ખેડૂત ખેતરમાં અનાજની વાવણી કરશે પરંતુ, એ અનાજ અને કૃષિપાક ક્યારે ઘરે આવશે, ક્યારે ઊંચો ભાવ મળશે એ કોઈ છાતી ઠોકીને કહી શક્તું નથી. દેશમાં દુર્દશા તો જુઓ કે, ૧૦ વર્ષમાં ૭૦ લાખ ખેડૂતોએ કંટાળીને ખેતીને તિલાંજલિ આપી દીધી છે. પૂર્વ પ્રધાનમંત્રી ચરણસિંહે ખેડૂતો માટે સાચું જ કહ્યું હતું કે, ‘ખેડૂત દેવાં સાથે જન્મે છે અને દેવા સાથે જ મૃત્યુ પામે છે.’ દેશના ૯૮ ટકા ગ્રામીણ ખેડૂતો દેવાંમાં ડૂબેલા છે.
૯ રાજ્યોમાં ૨૦૧૫-૧૬માં ૨૩,૯૭૨ ખેડૂતોના આપઘાત
ખેડૂતોના આપઘાતના આંકડા જોઈને આંખો પહોળી થઈ જાય છે પરંતુ, સત્તાના મદમાં રાચતા નેતાઓને આ આંકડા નહીં દેખાય. દેશના ૯ રાજ્યોમાં ૨૦૧૫-૧૬માં ૨૩,૯૭૨ ખેડૂતોએ જીવ ટૂંકાવી દીધા હતા. જેમાં પંજાબમાં ૨૦૧૫માં ૧૨૪ અને ૨૦૧૬માં ૨૭૧, હરિયાણામાં ૨૦૧૫માં ૧૬૨ અને ૨૦૧૬માં ૨૫૦, કર્ણાટકમાં ૨૦૧૫માં ૧,૫૬૯ અને ૨૦૧૬માં ૨,૦૭૯, ગુજરાતમાં ૨૦૧૫માં ૩૦૧ અને ૨૦૧૬માં ૪૦૮, તેલંગણામાં ૨૦૧૫માં ૧,૪૦૦ અને ૨૦૧૬માં ૩,૬૦૧, આંધ પ્રદેશમાં ૨૦૧૫માં ૯૧૬ અને ૨૦૧૬માં ૮૦૪, મહારાષ્ટ્રમાં ૨૦૧૫માં ૪,૨૯૧ અને ૨૦૧૬માં ૩,૬૬૧, છત્તીસગઢમાં ૨૦૧૫માં ૯૫૪ અને ૨૦૧૬માં ૬૮૨ ખેડૂતોએ પોતાનો જીવ આપી દીધો હતો. ૨૦૦૮માં ૧૬,૧૯૬ ખેડૂતોએ આપઘાત કર્યા હતા તો ૨૦૦૯માં ૧૭,૩૬૮ ખેડૂતોએ જીવન ટૂંકાવ્યા હતા. ૨૦૧૮માં જાન્યુઆરીથી માર્ચ સુધીમાં મહારાષ્ટ્રમાં ૨૨૧ ખેડૂતોએ આપઘાત કર્યા હતા.મરાઠાવાડામાં ૨૧ દિવસમાં ૬૬ ખેડૂતોએ જીવ ગુમાવ્યા છે.૧૯૯૫થી ૨૦૧૫ના ૨૦ વર્ષના સમયમાં દેશમાંથી ૩,૧૮,૫૨૫ ખેડૂતોએ આપઘાત કર્યા છે. કૃષિક્ષેત્ર ખેડૂતો માટે મોતનું તાંડવ બની રહ્યું છે. એસી ઓફિસોમાં બેસીને સબ સલામતની ગુલબાંગો પોકારનારા પથ્થર દિલ નેતાઓ અને સરકારી બાબુઓને આ આંકડાની વેદના નહીં સમજાય, કારણ કે, તેઓ ખેડૂત નથી, ખેડૂતની વેદના શું છે એ જાણતા નથી, તેમનો કોઈ સગોવ્હાલો ખેડૂત નથી.મહારાષ્ટ્રના વિદર્ભમાં દર આઠ કલાકે એક ખેડૂત જીવન ટૂંકાવે છે.
ગુજરાતમાં ૨૦૧૩-૧૫માં ૧,૪૮૩ ખેડૂતના આપઘાત
ગતિશીલ ગુજરાત તેમજ ગુજરાત મોડલનો ઢંઢેરો દેશ-વિદેશમાં બરાબરનો પિટવામાં આવે છે. માત્ર હવાહવાઈ કરીને વાહ વાહી લૂંટવાની કોશિશ કરનારા ગુજરાતના નેતાઓએ પણ ઢાંકણીમાં પાણી લઈ ડૂબી મરવા જેવી સ્થિતિ છે વારંવાર અહીં કહેવામાં આવે છે કે, ગુજરાતનો ખેડૂત દેવાદાર નથી, તેને દેવાનાબૂદીની કોઈ જરૂર નથી. અરે, નેતાઓ તમારી ભલી થાય જરા આંકડા તો જુઓ કે અહીં પણ ૨૦૧૩થી ૨૦૧૫માં ૧,૪૮૩ ખેડૂતોએ જીવ ગુમાવ્યા છે.કયા મોંઢે ખેડૂતોના ઉત્થાનની વાતો કરી રહ્યા છો ? ખરેખર જો ખેડૂતો પ્રત્યે સાચી હમદર્દી હોત તો ગુજરાતના ખેડૂતોને જીવ ન ગુમાવવા પડયા હોત.
કૃષિ વીમા કંપનીઓને બખ્ખાં  ૬૮ ટકા ખેડૂતો વળતરથી વંચિત
પાક નિષ્ફળ જાય ત્યારે ખેડૂતને આશા હોય છે કે, સરકાર સહાય ચૂકવશે પરંતુ, સહાયનો એક બટકું રોટલા જેટલો ટુકડો નાખવામાં આવે છે. કૃષિ વીમા કંપનીઓને બખ્ખાં થઈ રહ્યાં છે. ૨૦૧૬માં વીમા કંપનીઓએ ૧૦ હજાર કરોડ ઘરભેગા કર્યા હતા અને વીમા કંપનીઓની દાદાગીરી તો જુઓ કે, ૬૮ ટકા ખેડૂતોને વળતર જ ચૂકવ્યું નહોતું. પ્રધાનમંત્રી બિમા ફસલ યોજના ૨૦૧૬માં અમલમાં આવી અને કેન્દ્ર સરકારે વીમા કંપનીઓને ૧૦,૦૦૦ કરોડની ચુકવણી કરી હતી. ચાલુ નાણાકીય વર્ષમાં ૧૩,૦૦૦ કરોડની ચુકવણી કરી પરંતુ, ખાટલે મોટી ખોડ છે કે, એ પૈસો ખેડૂતો સુધી પહોંચતો જ નથી. ૨૦૧૬માં માત્ર ૩૨ ટકા ખેડૂતોને વળતર મળ્યું હતું. દેશના ૬૭ ટકા ખેડૂતો વીમા યોજનાથી પણ અજાણ હતા. લૂંટો ભાઈ લૂંટો, વીમા કંપનીઓ બોરી બામણીનું ખેતર સમજી ગઈ છે એટલે લૂંટયા કરો. દેશના માત્ર ૬ ટકા ખેડૂતો પાસેથી ટેકાના ભાવે ખરીદી થાય છે અને બાકીના ૯૪ ટકા ખેડૂતો ભગવાન ભરોસે હોય છે. આ આંકડા નેતાઓના ગાલ ઉપર એક નહીં પણ બબ્બેવાર સણસણતા તમાચા ઠોકવા બરાબર છે.
ખાડામાં ધકેલાતું કૃષિક્ષેત્ર ખેડૂતો માટે ઘાતક
દેશમાં જાણી જોઈને બેદરકારીભરી નીતિ ખેડૂતો માટે ઘાતક સાબિત થઈ રહીં છે. કૃષિ ક્ષેત્ર દિવસે-દિવસે ખાડામાં ધકેલાઈ  રહ્યું છે. ખેડૂતો સુધી જરૂરી જંતુનાશક દવાઓ પહોંચી શકતી  નથી. પાક જંતુઓના હવાલે થઈ જાય છે. કુદરતી જંતુઓ તો મરી જાય છે પણ સરકારી જંતુઓને કોઈ દવાની અસર થતી નથી અને આ જંતુઓ સૌથી ખતરનાક છે તેઓ લાગણી વિહીન અને ધૂતારા છે. કમનસીબી જીવનનો ભાગ બની જાય છે.અંધારી ગુફાની સામે પાર ક્યાંય અજવાળું નથી. ૨૦૨૨માં ખેડૂતોની આવક બમણી કરવાનું સપનું બતાવવામાં આવે છે. ૨૦૧૬-૧૭માં કૃષિક્ષેત્રનો વિકાસ જે ૧૨ ટકાના દરે હોવો જોઈએ તે માત્ર ૧.૯ ટકાના દરે હતો.જીડીપી ગ્રોથ ઓવર ઓલ ૭ ટકા છે જેમાં કૃષિ જીડીપી ગ્રોથ માત્ર દોઢથી બે ટકા છે. ખેડૂતોની આવક બમણી કરવાની વાત એટલે ખેડૂતોને ધોળા દિવસે તારા બતાવવા અને હથેળીમાં ચાંદ બતાવવાથી વિશેષ કંઈ નથી.બેન્કોમાં ચાલતી લાલિયાવાડીઓના કારણે બિચારો ખેડૂત લોન માટે પગથિયા ઘસી-ઘસીને થાકી જાય છે. મહાત્મા ગાંધીજીએ જે ગ્રામીણ ભારતની કલ્પના કરી હતી એ કલ્પનાનું બાળમરણ થઈ ગયું છે. ખેડૂતોની આવી સ્થિતિ વચ્ચે ‘જહાં ડાલ-ડાલ પર સોને કી ચીડિયા કરતી હૈ બસેરા,વો ભારત દેશ હૈ મેરા, જહાં સત્ય અહિંસા ઔર ધર્મ કા પગ-પગ લગતા હૈ ડેરા,વો ભારત દેશ હૈ મેરા.’ભવ્ય ભારતની યશગાથાને ઉજાગર કરતી આ પંક્તિઓ કાળની ગર્તામાં દફન થઈ ગઈ હોય તેવું લાગે છે.
અહેવાલ પસંદ આવે તો શેર કરજો ..
Previous articleસુરતઃ હાથમાં ઝાડુ લઈ સંગીતની ધૂન પર ડાન્સ કરી બનાવાયો અનોખો રેકોર્ડ જાણો વિશેષ…
Next articleઆ રીતે શાંતિલાલ પટેલ માંથી બન્યા પ્રમુખ સ્વામી મહારાજ..
ઉનાળામાં સ્વાસ્થ્ય સારું રાખવા રાખો એટલી કાળજી
ખેતી April 14, 2018
પાટીદાર જ્ઞાતિનો પૂર્વ ઇતિહાસ …
ખેતી April 12, 2018
Uncategorized April 3, 2018
પાટીદાર ફાઉન્ડેશન એ દિવ્ય સમાજથી ભવ્ય ભારત નું નિર્માણ થાય, માનવી ના સર્વાંગીક વિકાસ થાય,પાટીદાર યુવા વર્ગ માં રહેલી અતુટ,અખૂટ શક્તિ ઓ ને ઉજાગર કરવા માટે, ગ્રામીણ,પ્રાદેશિક,રાષ્ટ્રીય અને આંતરરાષ્ટ્રીય વ્યવસાયિક જોડાણ માટે.